ทุบหุ้นCPFซะเดี้ยงข่าวลบท่วม นักวิเคราะห์เฮโลเชียร์ซื้อของถูก
CPF ถูกถล่มราคาดิ่งลงแรง หนีสารพัดข่าวลบ นักวิเคราะห์ยังเชียร์ซื้อ ให้เป้าเกิน 40 บาท
5 ก.ค. 2555

CPF ถูกถล่มราคาดิ่งลงแรง หนีสารพัดข่าวลบ นักวิเคราะห์ยังเชียร์ซื้อ ให้เป้าเกิน 40 บาท
หุ้นบริษัท เจริญโภคภัณฑ์อาหาร (CPF) มีการซื้อขายผิดปกติเมื่อวันที่ 4 ก.ค.ที่ผ่านมา โดยมีมูลค่าการซื้อขายมากที่สุดในรอบกว่า 2 ปี รวม 6,711 ล้านบาท และราคารูดลงแรง 2.50 บาท หรือ 6.58% ปิดที่ 35.50 บาท แต่กลับมีแรงซื้อหุ้นบริษัท ไทยยูเนี่ยน โฟรเซ่น โปรดักส์ (TUF) ส่งผลให้ราคาหุ้นปิดที่จุดสูงสุดของวัน 77 บาท พุ่งขึ้น 2.50 บาท หรือ 3.36% มูลค่าซื้อขาย 576 ล้านบาท 
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์กิมเอ็ง (ประเทศไทย) กล่าวว่า ราคาหุ้น CPF ทรุดลงแรง คาดว่าจะเป็นผลจากผลประกอบการงวดไตรมาส 2 จะปรับตัวลงค่อนข้างมาก โดยน่าจะมีกำไรเพียง 3,400-3,900 ล้านบาท จากเดิมที่คาดไว้ 4,000 ล้านบาท เนื่องจากราคาไก่และราคาหมูปรับตัวลงไปมาก 
นอกจากนี้ CPF ยังได้รับผลกระทบกรณียุโรปมีการตัดสิทธิจีเอสพี (การให้สิทธิพิเศษทางศุลกากร) แต่คงไม่มากนัก สำหรับการลงทุนระยะกลาง คาดว่าหุ้น CPF ยังน่าสนใจอยู่ เพราะผลประกอบการน่าจะฟื้นตัวได้ในไตรมาส 3 โดยให้ราคาตามปัจจัยพื้นฐาน 44 บาท 
มาร์เก็ตติง กล่าวว่า อีกปัจจัยหนึ่งที่ทำให้หุ้น CPF ถูกถล่มขายออกมามาก ยังมีเรื่องไข้หวัดนกกลับมาอีก โดยล่าสุดกระทรวงสาธารณสุขสั่งให้ทุกจังหวัดเฝ้าระวังไข้หวัดนกในคน
ทางด้านนักวิเคราะห์ บล.ทิสโก้ กล่าวว่า การตัดสิทธิจีเอสพีจะส่งผลกระทบโดยตรงจำกัดต่อ CPF และ TUF เนื่องจากการส่งออกกุ้งแช่แข็งและกุ้งแปรรูปคิดเป็น 2-2.5% ของรายได้ CPF และ 1-1.7% สำหรับ TUF นอกจากนี้ CPF น่าจะเปลี่ยนฐานการส่งออกบางส่วนไปยังมาเลเซีย (หากมีการทำเอฟทีเอกับยุโรป) อินเดีย และเวียดนาม
บล.ทิสโก้ ยังแนะนำให้ “ซื้อ” ทั้ง CPF และ TUF โดยอ้างอิงจากวิธี PER และมีมูลค่าที่เหมาะสม 45.50 บาท และ 87.50 บาท ตามลำดับ
ด้าน บล.ฟิลลิป (ประเทศไทย) ให้คำแนะนำการลงทุนปกติในการเกษตรและอุตสาหกรรมอาหาร โดยแนะนำซื้อหุ้น CPF ราคาพื้นฐาน 48 บาท ส่วนบริษัท ซีเฟรชอินดัสตรี (CFRESH) แนะนำทยอยซื้อ ให้ราคา 9.60 บาท และ TUF ให้ถือ ราคาพื้นฐาน 78.25 บาท